钦定古今图书集成/明伦汇编/官常典/第430卷 > 唐
## 钦定古今图书集成/明伦汇编/官常典/第430卷 > 唐

唐设上林等署令，掌苑囿果蔬牧养之属，而隶于司
农寺按《唐书百官志》：“司农寺总上林、太仓、钩盾、𣜦官四署，
及诸仓、司竹、诸汤、宫苑、盐池、诸屯等监。上林署：令二
人，从七品下；丞四人，从八品下。掌苑囿园池，植果蔬，
以供朝会、祭祀及尚食诸司常料。季冬藏冰千段，先
立春三日，纳之冰井，以黑牡秬黍祭司寒。仲春启冰
亦如之。”监事十人，正九品上。诸署监事，品同。

〈注〉有府七人，史十四人，典事二十四人，掌固五人。

钩盾署令二人，正八品上；丞四人，正九品上；监事十
人。掌供薪炭、鹅鸭、蒲蔺、陂池、薮泽之物，以给祭祀、朝
会、燕飨、宾客。

〈注〉有府七人，史十四人，典事十九人，掌固五人。

《司竹》监一人，从六品下；副监一人，正七品下；丞二人，
正八品上。掌植竹苇，供宫中百司帘篚之属，岁以笋
供尚食。

〈注〉有录事一人，府二人，史四人，典事三十人，掌固四人，苇园匠一百人。

庆善、石门温泉汤等监，每监监一人，从六品下；丞一
人，正七品下。掌汤池、宫禁、防堰及㣥粟刍修调度，以
备供奉。王公以下汤馆，视贵贱为差。凡近汤所润瓜
蔬，先时而熟者，以荐陵庙。

〈注〉有录事一人，府一人，史二人，掌固四人。

京都诸宫苑总监：监各一人，从五品下；副监各一人，
从六品下；丞各二人，从七品下；主簿各二人，从九品
上。掌苑内宫馆园池、禽鱼果木，凡官属人畜出入，皆
有籍。

〈注〉有录事各二人，府各八人，史各十六人，亭长各四人，掌固各六人，兽医各五人。

京都诸园苑监苑四面监，监各一人，从六品下；副监
各一人，从七品下；丞各二人，正八品下。掌“完葺苑面
宫馆园池，与种莳蕃养六畜之事。”

〈注〉显庆二年，改青城宫监曰“东都苑北面监，明德宫监曰东都苑南面监，洛阳宫农圃监曰东都苑东面监，仓货监曰东都苑西面监。”有录事各一人，府各三人，史各六人，典事各六人，掌固各六人。

九成宫总监：监一人，从五品下；副监一人，从六品下；
丞一人，从七品下；主簿一人，从九品上。掌修完宫苑、
供进炼饵之事。

〈注〉有录事一人，府三人。自监以下，品同宫苑。武德初，改隋仁寿宫监曰“九成宫监。”

诸屯监一人，从七品下；丞一人，从八品下。掌“营种屯
田，勾会功课及畜产簿帐，以水旱、蝝蝗定课。屯主劝
率营农，督敛地课。”

〈注〉有录事一人，府一人，史二人，典事二人，掌固四人。每屯主一人，屯副一人，主簿一人，录事一人，府三人，史五人。